V. Veteška, podpredseda NR SR: (2006-01-24):
M. Cagala, poslanec: Vážený pán predsedajúci, vážený pán minister, dámy, vážení páni, kolegyne, kolegovia, dovoľte mi, aby som niekoľko slov povedal takisto, a najmä pragmatických slov, k tu dnes prebiehajúcej diskusii o predaji, privatizácii alebo o odštátnení, aby som to presne nazval, letísk Bratislava a Košice. Hneď na úvod musím povedať, že mrzí ma, že musím reagovať na predchodcu môjho, ktorý vystupoval za klub Smeru, ktorý povedal, že pán Hort neoznačil HZDS ako stranu, ktorá je opozičná. Prečo? Nuž preto, lebo HZDS sa hlási k myšlienke, ktorá v roku 1990 nastala po premenách roku 1990, kde sa zmenil systém, zmenila sa situácia. HZDS sa hlási aj k myšlienke, ktorá bola dôsledkom tejto doby, t. j. privatizácie. Preto HZDS asi neoznačil Hort za opozičný klub. Opozícia sme a sme od začiatku proti privatizácii a proti odštátneniu alebo predaju týchto letísk. Žiaľbohu, však ale musím povedať jedno, že ja som osobne povedal pánu predsedovi Smeru Ficovi, keď som zastupoval náš klub na rokovaní, keďže schôdza nebola v piatok, že sme pripravení podpísať aj my tento návrh na neprivatizáciu letísk. Žiaľbohu, ani jeden poslanec za HZDS tam podpísaný nie je. Nikto neoslovil našich poslancov a dnes chceme z toho vytĺkať politický kapitál. Je to chybou, že sa opozícia musí dnes tu škriepiť. Je to chybou a beriem to ako vážny dokument, že si myslím, že práve tu nie je priestor na to, aby sme my medzi sebou viedli boj, keď máme jednu myšlienku  –  neprivatizovať to, čo privatizovateľné nie je. Čiže taká je myšlienka, taký je aj zásadný postoj HZDS. A prečo neprivatizovať? Poviem argumenty. Nebudem tárať frázy. V prvom rade chcem povedať jedno. Dnes najväčší rozmach zaznamenalo Letisko Praha, ktoré je štátne letisko, ktoré sa rozvíja tak ako žiadne v strednej Európe, ktoré predbehlo v rozvoji rakúske Letisko Schwechat. Dnes má Praha 12 miliónov cestujúcich ročne.  Keď zoberiem, Viedeň Schwechat má 16 miliónov, toto letisko funguje už niekoľko desaťročí dozadu a má, samozrejme, svoju klientelu. Za ním ďaleko je Budapešť so 7 miliónmi a naše letisko bratislavské má 1,2 až 1,3 milióna cestujúcich, čo je, samozrejme, aj stúpajúci trend, ale málo na to, aby sme sa s Európou porovnávali. Čiže keď to tak porovnáme, tak, samozrejme, že je pravda na jednej strane, že sme za to, aby to štátu zostalo, aby štát tam mal hlavné slovo, ale, samozrejme, treba aj k tomu hľadať isté podmienky a prioritu navýšenú kapitálom, prípadne partnera, aby tento rozvoj bol zabezpečený. Keď hovoríme o investíciách, tak musím povedať, prečo nesúhlasíme s tým, aby to dostalo konzorcium TwoOne,  pretože dnes majú záväzok tí, čo chcú privatizovať letisko bratislavské, viac ako 40  percent ceny, ktorú ešte nepreinvestovali na Letisku Schwechat. Preto konzorcium, ktoré sa uchádza  sčasti aj o letisko bratislavské, kým neinvestujú do Schwechatu, asi ťažko budú investovať v Bratislave. Neobstoja ani slová koalície, že naše letisko potrebuje investície do dráhy, že potrebuje investície do terminálov. Do dráhy, pokiaľ nechceme tu mať ťažkú nákladnú prepravu, dráha postačuje ešte minimálne desať rokov tá, ktorá momentálne v Bratislave vybudovaná je. Taká je pravda. To sú slová odborníkov, nie moje. Ja nečerpám zo svojho rozumu, taký odborník nie som. Takisto, samozrejme, že je potrebné povedať o termináli. Terminál je postačujúci, keď budeme koordinovať cestujúcich tak, aby nebolo naraz, čo ja viem, 1 500 cestujúcich na letisku. Keď budeme koordinovať tak, že tam bude 500 cestujúcich v priebehu dvoch hodín, tak ten terminál momentálne postačuje. Ale, samozrejme, súhlasím s tým, že Letisko Bratislava nemá európsku úroveň. Potrebujeme ho dostať na európsku úroveň a na to potrebujeme zdroje. Ale mali sme aj zdroje a tie boli z predaja vajnorského letiska, a to aj napriek nízkej cene 1,5 miliardy korún, ktoré sa mohli použiť práve na rozšírenie letiska bratislavského. To sa nestalo, peniaze boli použité inde. (Potlesk.) Čiže to sú argumenty, o ktorých chceme hovoriť, a nie aby sme tu demagogicky tárali, že neprivatizovať, privatizovať. Ja hovorím ešte raz. Som za to, aby bol tu partner na Slovensku, ktorý pomôže rozvinúť letisko, ktorý pomôže rozšíriť aktivity tak, aby Slovensko bolo krajinou, ktorá chce rozvíjať najväčší biznis, ktorý bude v tomto desaťročí alebo storočí možno budúcom vo svete existovať, to je cestovný ruch a na to potrebujeme kvalitné služby aj na letisku, ktoré Slovensko ako najväčšie dnes má. Čiže ešte raz hovorím. Je potrebné povedať, že áno, sme za to, aby sa pripravili veci, aktivity, ktoré smerujú k tomu, že chceme mať partnera, chceme rozvinúť letisko, ktoré tu dnes máme, ale nehovorme o tom, že ho musíme predať možno pod cenu alebo predať len tomu, ktorý dnes bol jeden z konzorcia vybraný. Ja si myslím práve naopak, že, a poviem argumenty, ktoré aj nás viedli v rokoch 1996 až 1998 za vlády HZDS alebo za spoluvlády HZDS, lebo nebolo len HZDS vo vláde, keby bolo HZDS samo vo vláde, možno ten stav je tiež iný vtedy, a mali sme tiež partnerov, ktorých sme museli počúvať, poslúchať, tak ako malo voľakedy SDKÚ vo vláde SDĽ a tiež sa všetko nedalo urobiť, ako chceli oni, aj my sme možno mali iné myšlienky vtedy, ale sa nedali zrealizovať a tiež bola tu podmienka vtedy rakúskej vlády, ja som osobne bol na rokovaní aj kolega, nie je tu, už nesedí tu pán šéf dnes NKÚ Jasovský, kde sa povedalo, áno, chceme sa spolu  podieľať na rozšírení alebo na rozvoji letiska bratislavského, bolo rokovanie  aj za účasti predsedu rakúskej vlády a  predsedu vlády našej pána Mečiara. Ale ich podmienka bola na Slovensku  Cargo, vo Viedni bude osobná doprava. Na to sme nepristúpili, a preto aj dodnes nie je vybudovaná diaľnica ani spojenie diaľničné medzi Slovenskom a Rakúskom. Preto doteraz nie je spojená železnicou, mala to byť  osobitná dráha k tomu, žiaľbohu, neprišlo. Samozrejme, že chceme, aby rozvoj cestovného ruchu na Slovensku bol, to sme chceli vtedy aj my, tento kontrakt alebo kontakt, alebo aj privatizácia sa  neuskutočnil. Preto upozorním túto vládu na to, že ma netrápi, keď aj prijmeme partnera, ale chcem povedať, aby bola zmluva tak uzatvorená, aby nebola žiadna tajná, aby bola verejná, aby sa tieto veci, o ktorých tu hovorím, stali reálnou skutočnosťou, že Slovensko sa bude rozvíjať ako krajina, ktorá potrebuje osobné letisko, potrebuje osobné letisko preto, že chce rozvíjať cestovný ruch, ktorý je najväčším, ešte raz hovorím, garantom rozvoja vo svete, rozvoja na Slovensku do budúcich období. Preto si myslím, že ak tento stav bude dodržaný, tak si myslím, že potom by sme sa možno ani nemuseli o tejto veci dnes tu tak sa  baviť. A ešte celkom na záver chcem povedať jedno, že HZDS stále je opozičnou stranou, pritom opozičnou stranou bude  a hlási sa k myšlienkam, ktoré boli v roku 1989 na Slovensko prinesené, to jest, že chceme rozvoj infraštruktúry, chceme rozvoj samostatnosti, chceme rozvoj Slovenska tak, aby fungoval ako štát, ktorý sa priradí ku krajinám strednej Európy, ktorý bude rovnocennou krajinou ako ostatné štáty. Ďakujem za pozornosť. (Potlesk.)